ועדת העבודה, הרווחה והבריאות, כנסת 16, פרוטוקול מספר 405, 2005-05-04 14:00

שאול יהלום: שלום, אני מתכבד לפתוח את הישיבה.

שאול יהלום: מי מגיש את החוק?

יעל כהן: הצעת החוק הוכנה על ידי משרד ראש הממשלה בהמשך להחלטת ממשלה שהחליטה על פירוק משרד העבודה והרווחה.

יעל כהן: הממשלה החליטה על ההיבטים הארגוניים- -

שאול יהלום: לא על פירוק המשרד.

יעל כהן: על חלוקת הסמכויות ויצירת משרד רווחה והעברת הסמכויות בתחום התעסוקה אל משרד התעשייה והמסחר.

יעל כהן: זה הפך להיות משרד התמ"ת.

יעל כהן: הסבירו אז את כל ההיבטים הארגוניים, וגם החליטו על העברת סמכויות לפי שורה ארוכה של חוקים.

יעל כהן: העברת הסמכויות אושרה על ידי הכנסת לפי חוק יסוד הממשלה ונכנסה לתוקף לפני תקופה ממושכת.

יעל כהן: אנו הכנו הצעת חוק שנועדה להבהיר את כל ההיבטים המשפטיים.

יעל כהן: בהצעה יש הרבה סעיפים שהם טכניים לכאורה, אך עשינו את העבודה, רצינו שתהיה מסודרת, שיהיו כתובים בה כל החוקים מעכשיו בשם הנכון, רצינו שהמונחים יהיו בהירים.

יעל כהן: יש סעיפים שאינם טכניים ונבעו מהחלוקה החדשה ויצרו חובת התייעצות שלא היתה קיימת קודם ועוד מנגנונים שנועדו להבטיח תיאום בין שני המשרדים.

יעל כהן: כמובן, אפשר להיכנס לפרטים, במיוחד בסעיפים המהותיים.

שאול יהלום: עדיין יש לך משרד הסעד, ב-99% משרד העבודה והרווחה בעוד כמה זמן יחזור לתקנו ויהיה יחד.

שאול יהלום: קראתי כתבה שהתפרסמה - "במשרד ראש הממשלה שוקלים לקחת מאולמרט את משרד העבודה ושירות התעסוקה.

שאול יהלום: במשרד ראש הממשלה שוקלים לאחד מחדש את משרד העבודה ושירות התעסוקה עם משרד הרווחה".

שאול יהלום: זה מ-15 בדצמבר 2004.

שאול יהלום: האם יש לך תקדימים שמשרדים אוחדו, פורקו ואז מייד שינו את השמות?

שי סומך: כאשר נעשה המהלך הזה והעברת הסמכויות למשרד התמ"ת, עמדת משרד המשפטים היתה שמהלך זה צריך להיות מלווה בסריקת החקיקה כדי לבדוק היכן יש תקלות שצריך לתקן.

שאול יהלום: בעבר היו איחודים ופירוקים בלי סוף.

שאול יהלום: האם בפירוקים ובאיחודים שהיו בעשרים השנים האחרונות שינו את המלה בכל מקום?

שי סומך: אני לא יכול לענות על עשרים השנים האחרונות.

שי סומך: לפני הדיון הזכירו כאן מקרה שזה נעשה או ייעשה.

שי סומך: שר העבודה והרווחה ומשרד העבודה והרווחה נמצאים באלפי מקומות בחקיקה בחשבון גס.

שאול יהלום: אתה רוצה שנעבור על אלפי תיקונים?

שי סומך: רוב העבודה נעשתה.

שי סומך: מדובר ב-10% מהחוקים שמוזכר בהם שר העבודה והרווחה.

שי סומך: חשבנו שלא נכון שהיקף גדול כל כך של חוקים לא ישקף את המציאות המשפטית- -

שאול יהלום: זה עוד מוקדם מדי.

שאול יהלום: הייתי פעם שר התחבורה ושם לקחו את משרד האנרגיה, לקחו ממני סמכויות והעבירו לראש הממשלה דהיום וכו', ולא עיגנו בחוק שום דבר.

שאול יהלום: חלק חזר למשרד התחבורה, מזל שלא העברנו.

שאול יהלום: הפוליטיקה הישראלית אינה מיוצבת ואין תרבות דמוקרטית קבועה מיוצבת.

שאול יהלום: אני מניח שיהיו עוד אלף שינויים אחרים, לכן אני חושב שאתם מטרידים אותנו לשווא.

שי סומך: רוב העבודה נעשתה, חבל עליה.

שי סומך: עבודת הכנסת נועדה לוודא שמה שנעשה נכון.

שי סומך: כשיש העברת סמכויות בדרך כלל, כשמתקנים חוק מסוים אחרי העברת הסמכויות, מתאימים את החוק למציאות החדשה, להעברת הסמכויות.

שי סומך: לא תמיד עשו זאת, אך זו אמורה להיות הגישה.

שי סומך: בחוק הזה בעייתי לעשות זאת.

שי סומך: יכול להיות שרפרט אחד יעשה את זה ואחר לא, אך התוצאה היא שהחקיקה לא תתאים למציאות שנים רבות.

שאול יהלום: אולי אם לא תהיה בררה, נעשה זאת עוד חמש שנים, אך נראה שהעניין הזה הוא יציב.

שאול יהלום: אנשי הרווחה טענו שזה שאתה לא כולל רווחה ותעסוקה יחד, אתה פוגע, כי כך הזכות לעבודה עם רווחה, כשהדברים משולבים, יכול להיות קשרי גומלין במשרד אחד, והעובדה שאדם יודע שמי שמטפל בו זה עבודה ורווחה, זה לא סעד.

שאול יהלום: אל תבקשו את זה מאתנו.

שאול יהלום: אם יש כמה דברים שאינם סמנטיים טכניים אלא מהותיים, שאתם חושבים שחשוב לשנות מהותית, הוועדה תוכל להקדיש לזה זמן, אחרת לא נקדיש לזה זמן, בזמן הזה אנו יכולים לקבל כל כך הרבה תקנות שהממשלה מבקשת, חבל שנעסוק בחוברת כזו.

שאול יהלום: אם אתם רוצים להביא לפנינו רשימה מתוך הדברים האלה, שבו עם היועצים המשפטיים שלנו.

שאול יהלום: לעתים יש דברים משמעותיים, חמישה ששה דברים אנו מוכנים בהחלט, תביאו באחת הישיבות, זה לא מתאים להיום.

שאול יהלום: תומר, אתה יודע כמה תקנות אתה חייב לי על אנשים שלא נותנים שירות לכל מיני מקומות?

שאול יהלום: אתה עוסק כאן במלים טכניות.

תומר מוסקוביץ': בסעיף 49 להצעה, סעיף טכני לחלוטין, שבמקום שר העבודה יבוא: שר התמ"ת.

תומר מוסקוביץ': רצינו להשחיל לחוק הזה בשקט בשקט סעיף נוסף שיעשה צילום מצב של המצב שקיים בפועל כיום לגבי הסדרת הפיקוח על כורים גרעיניים.

תומר מוסקוביץ': למה צריך לעשות את זה - בגלל מצב החירום.

תומר מוסקוביץ': אם נעשה חוק גדול, אתה מתאר לעצמך כמה תקשורת תהיה פה.

תומר מוסקוביץ': פה אנו יכולים בהחלטה פשוטה קצרה לפצל את הסעיף, להשחיל את שלוש השורות האלה, אף אחד לא ישים לב, והכל יבוא על מקומו בשלום.

רונן להב: הנושא של בטיחות כורים גרעיניים במדינת ישראל מוסדר על פי צו בטיחות שהוצא מכוח חוק.

רונן להב: החוק הזה תוקפו מותנה בהכרזה על מצב חירום במדינת ישראל, והכנסת ומשרד המשפטים כבר תקופה ארוכה מנסים להתאים את החקיקה ואת אותם חוקים שיונקים בלי הצדקה עניינית סמכות מכוח מצב החירום, מבקשים למצוא להם אכסניה נאותה.

רונן להב: בעבר היתה סמכות לרה"מ להתקין תקנות לפי פקודת הבטיחות בעבודה, אנו מבקשים להחזיר את הסמכות הזו, כדי שנוכל את אותו צו שמעמדו כחקיקת משנה תקנות, נוכל להתקין תקנות דומות מכוח פקודת הבטיחות בעבודה.

רונן להב: זה לפניך.

רונן להב: אנו רוצים את המצב הקיים לשמר, לא לשנותו, רוצים את הצו הזה להחליף בתקנות מתאימות, שמקור הסמכות - פקודת הבטיחות בעבודה.

רונן להב: הנוסח בפני אדוני.

רונן להב: בסעיף 173 לפקודת הבטיחות בעבודה אנו מבקשים להוסיף אחרי (א) סעיף: על אף הוראות סעיף(א) תקנות לעניין בטיחות בנייה והפעלה של כור גרעיני, לרבות לעניין פיקוח על בטיחות כאמור, יותקנו על ידי רה"מ; נקבעו תקנות כאמור, לא יחולו על עניין הפיקוח על בנייה והפעלה של כור גרעיני הוראות פקודה זו, והוראות חוק ארגון הפיקוח על העבודה, התשי"ד-1954, יחולו לעניין פיקוח כאמור ההוראות שנקבעו בתקנות האמורות.

רונן להב: (ב): ברישא, אחרי "השר" יבוא: או רה"מ לפי העניין.

שאול יהלום: מכאן ואילך ישתנה משהו מהותית?

רונן להב: לא.

רונן להב: גם היום המצב הוא שמשרד התמ"ת אינו מפקח על הבטיחות הגרעינית של הכורים הגרעיניים, יש ועדת הבטיחות הגרעינית, ואגף הרישוי והבטיחות של כורים גרעיניים בוועדה לאנרגיה אטומית, שהכל מוסדר באותו צו.

רונן להב: הכוונה היא שאת אותן הוראות נוכל להתקין כתקנות מכוח פקודת הבטיחות בעבודה, אך המתקין יהיה רה"מ והפיקוח יהיה הפיקוח הייחודי שיש למתקנים הגרעיניים במדינת ישראל ולא הפיקוח של משרד התמ"ת.

שאול יהלום: אני מקבל את התיקון הזה.

שאול יהלום: אני מצפה ממשרד רה"מ להגיש לנו רשימה של חמישה, עשרה דברים מהותיים, נאשרם ונגיש את החוק לקריאה שנייה ושלישית, שלא ייקח יותר מישיבה אחת.

תומר מוסקוביץ': יש עוד שלושה סעיפים מהותיים, אחד הוא סעיף 22 להצעה, מדבר על חוק החשמל.

תומר מוסקוביץ': השר של חוק החשמל הוא התשתיות, וזה נשאר, אך חייבים להכניס את שר התמ"ת, שר העבודה והרווחה, לעניין רישוי חשמלאים, כי פרק אחד בחוק החשמל- -

שאול יהלום: יש לנו בעיות עם הרישוי של חשמלאים, אנו מתוכננים לעשות ישיבה על זה.

שאול יהלום: אני צריך להשהות את הסעיף הזה.

תומר מוסקוביץ': סעיף 37 הוא הכי חשוב, מבחינתי.

תומר מוסקוביץ': יש חוק הפיקוח על מעונות, מבחינתו יש סוג אחד של מעון שנקרא מעון.

תומר מוסקוביץ': עד היום לא היתה בעיה, משרד העבודה והרווחה טיפל ב-90% ממעונות הרווחה שזה מעונות הנכים והמפגרים.

שאול יהלום: נציגי המעונות פה?

שאול יהלום: המעונות מופעלים על ידי הנשים.

אדי וייס: יש מעונות רגילים לילדים, שזה באחריות משרד העבודה לשעבר.

אדי וייס: כל שאר המעונות של מוגבלים, ילדים בסיכון, זקנים, הם באחריות משרד הרווחה.

אדי וייס: הם מופעלים הן על ידי עמותות, יש מעונות של הממשלה.

שאול יהלום: אך כל המעונות שמופעלים על ידי נעמ"ת, ויצ"ו - הם לא נמצאים פה.

תומר מוסקוביץ': הם לא צריכים להיות פה.

תומר מוסקוביץ': העניין הוא רק לכתוב שם את שר התמ"ת.

שאול יהלום: אני לא יודע אם הם רוצים את זה.

תומר מוסקוביץ': הבעיה היא שאם אנו רוצים לסגור מעון אנו לא יכולים, אנו צריכים את שר הרווחה, כי יש רק חוק אחד של מעונות.

תומר מוסקוביץ': אז חייבים לפצל את החוק הזה לשני חוקים - 99.9% יישאר אצלם, הסוג האחד של מעון, של ויצ"ו, נעמ"ת, אמונה וכו', שם יהיה סמכות של שר התמ"ת במקום שר העבודה והרווחה.

שאול יהלום: יוכלו לסגור מעונות?

תומר מוסקוביץ': היום אנו לא יכולים.

שאול יהלום: אתם מסכימים?

אדי וייס: כן.

שאול יהלום: טוב.

אדי וייס: אנו מבקשים לתקן את הנוסח שמופיע בהצעת החוק, היו בעיות טכניות והגענו לסיכום.

שאול יהלום: אז גמרנו את סעיף 49, 37, כפוף לנוסח המוסכם.

תומר מוסקוביץ': סעיף 21 - חוק עבודת נשים; מכיוון שחוק עבודת נשים הוא שלנו, כי זה תחום העבודה, הסמכנו לתת חובת התייעצות בדברים מסוימים עם שר הרווחה, מה שקודם לא היה צריך, כי זה היה משרד אחד.

תומר מוסקוביץ': עכשיו השר יתייעץ עם הרווחה.

שאול יהלום: טוב.

תומר מוסקוביץ': 103 זה הביטוח הלאומי.

שאול יהלום: נציגת הביטוח הלאומי מסכימה?

ורד שהרבני: כן.

תומר מוסקוביץ': קורא סעיף (3).

תומר מוסקוביץ': כדי שלא יהיה מצב שבעניינים שיכולים להשפיע עלינו אין לנו "סיי", הם הסכימו להכניס גם אותנו.

שאול יהלום: יש תקנות לעניין שכר מינימום, אך הוועדות לא הופעלו במשרד התמ"ת, והתקנות בעניין זה לכן לא מופעלות.

תומר מוסקוביץ': צריך לבדוק איפה זה עומד.

שאול יהלום: אז מה אתה בא אליי עם שטויות?

שאול יהלום: ושנית, היתה התחייבות להביא תקנות מכוח חוק השוויון בנושא התאמות לאנשים עם מוגבלות במקומות עבודה.

שאול יהלום: מה שעבר עכשיו בחוק זה פרק חמישי.

תומר מוסקוביץ': האוצר לא מסכים.

שאול יהלום: אז תילחמו.

שאול יהלום: תעשו משהו.

שאול יהלום: תבואו לכאן.

שאול יהלום: אני מתפלא עליכם.

שאול יהלום: ראשית, תמסור למנכ"ל, הוא היה כאן והבטיח.

שאול יהלום: אני מבקש שמשרד התמ"ת קודם כל יעשה את שני הדברים האלה - יפעיל את הנושא של הוועדות לעניין שכר מינימום מופחת כדי שהעניין יתחיל לפעול, ושנית, להביא לכאן תקנות מכוח חוק השוויון בנושא התאמות לאנשים עם מוגבלות במקומות עבודה.

שאול יהלום: שלישית, הנושא של התקנות לגבי נותני שירותים.

שאול יהלום: אחר כך תבואו אלינו בדברים האלה.

אדי וייס: לגבי החוקים שלנו יש בעיה שזה יותר מעניין טכני, למשל לשר העבודה והרווחה סמכות למנות גורמים כגון פקידי סעד בוועדות למיניהן.

אדי וייס: היום אין שר עבודה ורווחה.

אדי וייס: אנו נבקש לפחות את זה.

שאול יהלום: תשבו עם היועצת המשפטית שלנו, תמצאו עשרה דברים, אישרנו שלושה - 21, 37, 49.

שאול יהלום: נשב ישיבה אחת, וכל הדברים שרוצה התמ"ת זה שלילי עד שהם לא יגמרו את מה שאמרנו.

שאול יהלום: אתה יודע כמה זמן התקנות לשכר מינימום?

שאול יהלום: זה חוקים ישנים.

שאול יהלום: חוק השוויון לאנשים עם מוגבלות זה חוק של שש שנים.

שאול יהלום: תודה רבה, הישיבה נעולה.